На сёлетнім турніры было ўсё: яркія перамогі, крыўдныя паражэнні, слёзы шчасця і горычы. І самае галоўнае тое, што ў цэнтры ўсіх гэтых падзей была шумілінская каманда. Асноўны склад каманды (Кацярына Асташонак, Яна Мясаедава, Наталля Казьміна, Карына Ільінец, Валянціна Ходзюш і Марыя Кралько) дакладна выконваў усе патрабаванні трэнера Людмілы Харкавец, дзяўчаты стараліся на пляцоўцы, поўнасцю выкладваліся і змагаліся за кожнае ачко. Няблага выходзілі на замену і больш юныя спартсменкі, якіх трэніруе Любоў Бабова, жадання гуляць у іх хоць адбаўляй, а вопыт і навыкі прыходзяць з кожнай гульнёй, з кожнымі спаборніцтвамі.